Christian Mikkelsen

Christian Fredrik Mikkelsen (født 1990) er en norsk komiker og skuespiller. Han har bakgrunn fra stand-up- og revylinjen ved Ringerike Folkehøgskole, fra skolerevy i Oslo, og fra studiet film- og TV-produksjon ved Universitetet i Bergen.

Mikkelsen startet sin radiokarriere i Studentradioen i Bergen, og var under Prix Radio 2013 nominert i kategorien årets radiotalent gjennom sin rolle i programmet Vinterhagen på studentradioen. Han var fra august 2014 til høsten 2015 programleder i helgeprogrammet Lunsjkake på NRK P3 sammen med Line Elvsåshagen og Olav Svarstad Haugland.

Han var en fast del av komikerensemblet i Underholdningsavdelingen på NRK1 fra sesong 3 i 2015. Han har også flere ganger deltatt i tv-programmet Latter Live på NRK. Han fikk Komiprisen 2016 i klassen årets gjennombrudd for Latter Live og Underholdningsavdelingen.

Han er en av grunnleggerne av improvisasjonsteatergruppa Bare Moro Impro (BMI) sammen med Leo De La Nuez, Olav Svarstad Haugland og Emil Berntsen. Sammen lagde de tv-serien BMI - Turné som gikk på NRK i 2016. Sammen har de også podcasten Ukentlig med BMI, en improvisert podcast rundt aktuelle nyheter.

Fra 2017 til 2018 lagde han to sesonger av humorprogrammet Martin og Mikkelsen, sammen med Martin Beyer-Olsen, på NRK. 

I 2019 lagde han humorprogrammet Strømmeland for NRK, dette også sammen med Martin Beyer Olsen. Strømmeland vant prisen for årets humorprogram under Humorprisen 2019.

I 2019 satt han også opp sceneshowet Verdens Beste Show på Latter med Bare Moro Impro. Han ble nominert til publikumsprisen året morsomste på TV under Humorprisen 2020/2021 og 2022.

Fra mai 2024 er Mikkelsen programleder for NRKs underholdningsprogram Nytt på nytt Quiz, der 12 komikere konkurrerer i en ukeaktuell nyhetsquiz.

Han er en av åtte komikere som utgjør NRK-programmet Humoretaten som hadde premiere januar 2025.

 Referanser 

 Eksterne lenker 



Kategori:Norske skuespillere
Kategori:Norske komikere
Kategori:Personer fra Oslo
Kategori:Medlemmer av Studentradioen i Bergen